НэгъуэщI плъыфэхэм я дуней
Зи нэм имылъагъухэм я урысейпсо зэгухьэныгъэм Къэбэрдей-Балъкъэрым щиIэ къудамэм иджыблагъэ Iуэху дахэкIэ игъэгуфIащ и нэIэм щIэтхэр. «Макъамэмрэ киномрэ зэкъуэтщ» зэхыхьэр абы къызэригъэпэщащ Кином и илъэсымрэ ди къэралым фIыуэ къыщацIыху уэрэдус Зацепин Александр илъэс 90 зэрырикъумрэ я щIыхькIэ.
Усыгъэмрэ макъамэмрэ зэхэухуэнауэ къызэрагъэпэща пшыхьым нэхъыщIэхэри нэхъыжьхэри куэду къекIуэлIат. Нэхугъэр къызэмэщIэкI гуапагъэр къазеребэкIым гу лъомытэнкIэ Iэмал иIэтэкъым.
Пшыхьыр ирагъэкIуэкIыну езым я фIэфIыныгъэкIэ къахуеблэгъат волонтёрхэу Атмурзаевэ Аминэрэ Ахъмэт Артуррэ.
Зацепин Александр и макъамэ дахащэхэр цIыхубэм фIыуэ ялъэгъуа кино куэдым къыщагъэсэбэпащ. Уеблэмэ, абы и макъамэхэмрэ кинохэмрэ апхуэдизкIэ зокIури, тIум я зыр чэммэ, адрейм зыгуэр къыхуэт хуэдэу къып- щохъу. Гъатхэпэм и 26-м къалъхуа композиторым къикIуа гъуэгуанэм, ар зыIущIа гугъуехьхэм къызэхуэсахэр кIэщIу щыгъуазэ ящIащ. 1956 гъэм Зацепиным «ФIыуэ тлъагъу ди унэ» и макъамэр итхащ, абы къыкIэлъыкIуэу Гайдай Леонид и «Операция Ы и другие приключения Шурика» фильмым хуитха уэрэдыр дунейм къытехьащ. Апхуэдэр зырызщ жыхуаIэ цIыхухэм ящыщ композиторым и зэфIэкIым зиубгъу зэпытт. ЦIыхухэм я щIэщыгъуэр имыкIыу илъэс 50-м нэблэгъауэ зэплъ «Бриллиантовая рука», «Иван Васильевич меняет профессию» кинофильмхэм щыжаIэ уэрэдхэм я макъамэри зейр Зацепинырщ.
Пшыхьым кърихьэлIахэм ягъуэт гухэхъуэгъуэм ущымыгуфIыкIынкIэ Iэмал иIэтэкъым — абыхэм фIыуэ ялъагъу макъамэхэм къыдэфи яхэтт.
Къызэхуэсахэм я дэрэжэгъуэр къэзыIэтахэм ящыщщ урысейпсо зэпеуэ зэмылIэужьыгъуэхэм я лауреат хъуа артист ныбжьыщIэхэр. Апхуэдэу зэхыхьэр игъэдэхащ пародист Дым Елдар.
«Гуапагъэм и бзэм бзагуэхэри иропсалъэ, ар дэгухэми зэхах», — жиIауэ щытащ Хьэх Сэфарбий. ЗэIущIэр а псалъэхэм иджыри зэ щыхьэт техъуащ.
Щомахуэ Залинэ.
